জাতির পিতা বঙ্গবন্ধু শেখ মুজিবুর রহমানের ৪৩তম শাহাদাত বার্ষিকী এবং জাতীয় শোক দিবস পালন করল সেন্ট্রাল উইমেন্স ইউনিভার্সিটি। দিবসটি পালনে ইউনিভার্সিটির জার্নালিজম অ্যান্ড মিডিয়া স্টাডিজ বিভাগের তত্বাবধানে বিশেষ প্রামাণ্যচিত্র প্রদর্শন করে সংশ্লিষ্ট বিভাগের সিনেমা ক্লাব। প্রামাণ্যচিত্রে বঙ্গবন্ধুর রাজনৈতিক জীবন এবং স্বাধীনতা যুদ্ধে তার অসামান্য অবদান সম্পর্কে শিক্ষার্থীদের জানানো হয়। এছাড়া মাটি ও মানুষের প্রতি ভালোবাসার দলিল বঙ্গবন্ধুর লেখা 'কারাগারের রোজনামচা' গ্রন্থ থেকে একটি অংশ পাঠ করে স্মরণ করেন ইংরেজি ভাষা ও সাহিত্য বিভাগের চেয়ারপারসন আবদুস সেলিম এবং বঙ্গবন্ধুর সততা নিয়ে বক্তব্য দেন সোসিওলজি বিভাগের ইতিহাসের প্রভাষক নাজনীন সুলতানা। শোক দিবস উপলক্ষে উপস্থিত ছিলেন উপাচার্য ড. পারভীন হাসান, বিভিন্ন বিভাগের চেয়ারপারসন, শিক্ষক এবং শিক্ষার্থীরা।